ข้อมูลศก.สหรัฐแข็งแกร่งกดราคาทองปิดร่วงเกือบ 3 ดอลล์
สัญญาทองคำตลาดนิวยอร์กปิดอ่อนแรงลงเมื่อคืนนี้ (14 ส.ค.) โดยได้รับแรงกดดันหลังจากสหรัฐเปิดเผยข้อมูลเศรษฐกิจที่แข็งแกร่ง ขณะที่นักลงทุนต่างจับตาช่วงเวลาที่ธนาคารกลางสหรัฐ (FED) จะเริ่มปรับขึ้นอัตราดอกเบี้ย
15 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ปิด (14 ส.ค.) ปรับลง 2.9 ดอลลาร์ หรือ 0.26% ที่ 1,112.70 ดอลลาร์/ออนซ์, สัญญาโลหะเงินส่งมอบเดือนก.ย.ปิดลดลง 18.6 เซนต์ ที่ 15.213 ดอลลาร์, สัญญาพลาตินัมส่งมอบเดือนต.ค.ปิดร่วง 1 ดอลลาร์ ที่ 994 ดอลลาร์/ออนซ์ และสัญญาพัลลาเดียมส่งมอบเดือนก.ย.ปิดเพิ่มขึ้น 1.80 ดอลลาร์ ที่ 617.50 ดอลลาร์/ออนซ์
ราคาทองเผชิญปัจจัยถ่วงจากข้อมูลเศรษฐกิจที่สดใสของสหรัฐ หลังจากธนาคารกลางสหรัฐ (FED) เปิดเผยเมื่อคืนนี้ว่า การผลิตภาคอุตสาหกรรมปรับตัวขึ้น 0.6% ในเดือนก.ค. ซึ่งบ่งชี้ว่าภาคการผลิตได้ฟื้นตัวขึ้น ขณะที่นักวิเคราะห์คาดว่าเพิ่มขึ้นเพียง 0.4% โดยการผลิตได้ปรับตัวขึ้นติดต่อกันเป็นเดือนที่ 2 ในเดือนก.ค. หลังจากที่ร่วงลง 5 เดือนติดต่อกันจากช่วงต้นปี ส่วนอัตราการใช้กำลังการผลิตในเดือนก.ค.ปรับตัวขึ้น 0.3% สู่ระดับ 78.0% สอดคล้องกับการคาดการณ์ของวิเคราะห์
นอกจากนี้ สัญญาทองคำยังได้รับแรงกดดันมากขึ้น เนื่องจากกระทรวงแรงงานสหรัฐรายงานว่า ดัชนีราคาผู้ผลิต (PPI) เพิ่มขึ้น 0.2% ในเดือนก.ค. เมื่อเทียบรายเดือน หลังจากเพิ่มขึ้น 0.4% ในเดือนมิ.ย. โดยดัชนีปรับตัวขึ้นเป็นเดือนที่ 3 ในเดือนก.ค. และสูงกว่าที่นักวิเคราะห์คาดว่าจะขยับขึ้น 0.1% ขณะเดียวกัน ดัชนี PPI พื้นฐาน ซึ่งไม่รวมหมวดอาหารและพลังงาน ขยับขึ้น 0.2% ในเดือนก.ค. เมื่อเทียบรายเดือน และเพิ่มขึ้น 0.9% เมื่อเทียบรายปี